ส่วนที่ 1

ข้อมูลสรุป (Executive Summary)

_________________________________________________

-   บริษัทประกอบธุรกิจด้านบันเทิงและสื่อในหลายแขนง โดยแบ่งกลุ่มธุรกิจเป็น 7 กลุ่มธุรกิจหลัก
    คือ กลุ่มธุรกิจเพลง กลุ่มธุรกิจรับจัดกิจกรรมและคอนเสิร์ต กลุ่มธุรกิจบริหารศิลปิน
    กลุ่มธุรกิจภาพยนตร์ กลุ่มธุรกิจ Digital Business กลุ่มธุรกิจสื่อ และกลุ่มธุรกิจอื่นๆ

-   ในปี 2550 กลุ่มบริษัทมีรายได้รวมเท่ากับ 7,317 ล้านบาท
    โดยเป็นรายได้จากการจำหน่ายสินค้าเพลงและลิขสิทธิ์จำนวน 2,701 ล้านบาท
    คิดเป็นสัดส่วนร้อยละ 37 รองลงมาเป็นรายได้จากธุรกิจสื่อ ได้แก่
    สื่อโทรทัศน์จากค่าโฆษณาในการผลิตรายการจำนวน 1,185.6 ล้านบาท คิดเป็นสัดส่วนร้อยละ
    16 และ สื่อวิทยุเป็นรายได้ค่าโฆษณาในการผลิตรายการวิทยุ จำนวน 613
    ล้านบาทคิดเป็นสัดส่วนร้อยละ 8
    สื่อสิ่งพิมพ์เป็นรายได้ค่าโฆษณาในสื่อสิ่งพิมพ์และจากการจำหน่ายหนังสือ 261
    ล้านบาทคิดเป็นสัดส่วนร้อยละ 3.5
    และรายได้จากการบริการรับจัดและบริหารกิจกรรททางการตลาดรวมทั้งจัดหาอุปกรณ์ จำนวน
    926 ล้านบาทคิดเป็นสัดส่วนร้อยละ 13 โดยมีกำไรสุทธิ 502.2 ล้านบาท คิดเป็นกำไร 1.02
    บาทต่อหุ้น

-   บริษัทได้มีการดำเนินธุรกิจเพลงที่มีลักษณะครบวงจร
    โดยเริ่มจากกระบวนการผลิตและสร้างสรรค์งานเพลงจากค่ายเพลงต่างๆ ของบริษัท
    การทำการตลาด การจัดจำหน่ายทั้งการค้าส่ง และค้าปลีก
    การทำกิจกรรมทางการตลาดเพื่อส่งเสริมการขาย การจัดเก็บค่าลิขสิทธิ์
    และการบริหารลิขสิทธิ์ตู้คาราโอเกะ

-   ในส่วนของธุรกิจรับจัดกิจกรรมและคอนเสิร์ต ในปี 2550
    ได้แก่การจัดงานคอนเสิร์ตอัสนี-วสันต์ งานคอนเสิร์ต 25 ปี นิติพงษ์ ห่อนาค เป็นต้น

-   กลุ่มบริษัททำธุรกิจบริหารศิลปินภายใต้หน่วยงาน อราทิสท์
    เพื่อดำเนินกลยุทธ์เชิงรุกในธุรกิจบริหารศิลปิน
    โดยมีนโยบายเพิ่มมูลค่าและความหลากหลายของการบริการ
    ด้วยการพัฒนาตัวศิลปินเพื่อนำเสนอแก่ลูกค้าในรูปแบบต่างๆ
    โดยบริการที่มีครอบคลุมทั้งบริการประเภท Music และ Non – Music

-   ในส่วนของธุรกิจภาพยนตร์นั้น ในปี 2550 กลุ่มบริษัทได้นำภาพยนตร์ออกสู่สายตาผู้ชมทั้งสิ้น 5
    เรื่อง ได้แก่ Final Score 365 ตามติดชีวิตเด็กเอ็นท์ แฝด ตั๊ดสู้ฟุด สายลับจับบ้านเล็ก
    บอดี้…ศพ#19 โดยผลงานของบริษัทได้รับการตอบสนองจากผู้ชมเป็นอย่างดี
    และได้พิสูจน์ถึงคุณภาพผลงาน โดยได้รับรางวัลทั้งจากต่างประเทศ และในประเทศ
    โดยในส่วนของรางวัลที่ได้รับจากต่างประเทศนั้นภาพยนตร์เรื่อง “แฝด” ได้รับรางวัลทั้งหมด
    3 รางวัลจากเทศกาล Fantastic Fest 2007 ที่เมืองออสติน มลรัฐเท็กซัส
    ประเทศสหรัฐอเมริกา ได้แก่ รางวัลภาพยนตร์ยอดเยี่ยม เหรียญเงิน (Silver Medal)
    รางวัลพิเศษ-ผู้กำกับยอดเยี่ยม (Special Jury Prize for Best Director) และ
    รางวัลพิเศษ-นักแสดงนำหญิงยอดเยี่ยม (Special Jury Prize for Best Actress)
    และ 1 รางวัล จากงานเทศกาล Toronto After Dark Film festival 2007 ได้แก่
    รางวัลเหรียญทอง: ภาพยนตร์ยอดเยี่ยม (Audience Choice Awards 2007 Best
    Feature Film ซึ่งเป็นการรวบรวมผลคะแนนจากการโหวตโดยผู้ชมกว่า 2000 คน
    นอกจากนั้นกลุ่มบริษัทยังมีรายได้จากค่าลิขสิทธิ์ภาพยนตร์ที่นำไปขายต่างประเทศอีกด้วย
    ในส่วนของรางวัลในประเทศนั้นภาพยนตร์เรื่อง “แฝด” ได้รับรางวัลสุพรรณหงษ์ ทั้งหมด 2
    รางวัล ได้แก่ รางวัลนักแสดงนำหญิงยอดเยี่ยม และรางวัลเพลงนำยอดเยี่ยม และ
    ภาพยนต์เรื่อง “บอดี้ศพ#19” ที่ได้รับรางวัลสุพรรณหงษ์
    คือรางวัลการสร้างภาพพิเศษยอดเยี่ยม และภาพยนตร์เรื่อง “ ตั๊ดสู้ฟุด”
    ที่ได้รับรางวัลสุพรรณหงษ์ คือ รางวัลออกแบบเครื่องแต่งกายยอดเยี่ยม

-   กลุ่มธุรกิจสื่อของบริษัทประกอบไปด้วย กลุ่มธุรกิจวิทยุ โทรทัศน์ สิ่งพิมพ์
    และธุรกิจสร้างสรรค์และบริหารกิจกรรมทางการตลาด

-   สำหรับกลุ่มธุรกิจสื่อวิทยุนั้น บริษัทมีสถานีวิทยุภายใต้การบริหารทั้งสิ้น 4 สถานี คือ

    -   สถานีวิทยุยานเกราะ FM 89.0 MHz (Banana FM)

    -   สถานีวิทยุยานเกราะ FM 91.5 MHz (Hot Wave)

    -   สถานีวิทยุกองทัพบก FM 94.0 MHz (EFM)

    -   สถานีวิทยุ คทช. FM 106.5 MHz (Green Wave)

-   กลุ่มธุรกิจสื่อโทรทัศน์ทำหน้าที่ผลิตรายการและรับจ้างผลิตรายการโทรทัศน์ โดย ณ สิ้นปี
    กลุ่มบริษัทมีรายการโทรทัศน์อยู่ทั้งหมด 27 รายการ รวมเวลาออกอากาศในแต่ละสัปดาห์ 39
    ชั่วโมง 30 นาที โดยกลุ่มบริษัทผลิตรายการโทรทัศน์หลากหลายรูปแบบไม่ว่าจะเป็น
    ละครโทรทัศน์ ละครสั้นจบในตอน (Sit Com) รายการเพลง รายการเกมส์โชว์ หรือ
    รายการประเภท ปกิณกะ และรายการวาไรตี้

-   ในปี 2550 บริษัทมีนิตยสารทั้งหมด 5 ฉบับ ได้แก่ อิมเมจ มาดาม-ฟิกกาโร เฮอร์เวิลด์
    แม๊กซิม และ อินแมกกาซีน คลอบคลุมทุกกลุ่มเป้าหมาย และยังมีหนังสือพ๊อคเก็ตบุ๊กต่างๆ
    นอกจากนี้ กลุ่มบริษัทยังคงสัดส่วนการลงทุนในหุ้นสามัญของบริษัท มติชน จำกัด (มหาชน)
    ในสัดส่วนร้อยละ 20 และหุ้นสามัญของบริษัทโพสต์ พับลิชชิง จำกัด (มหาชน)
    ในสัดส่วนร้อยละ 23.6 ของทุนจดทะเบียนและเรียกชำระแล้ว อีกด้วย

-   ในส่วนของธุรกิจสร้างสรรค์และบริหารกิจกรรมทางการตลาด ทางกลุ่มบริษัท
    รับจัดอีเว้นท์ทั้งงานราชการ และ เอกชน
    โดยในปีที่ผ่านมานั้นทางบริษัทได้เข้าไปร่วมจัดการในโปรเจกต์ขนาดใหญ่ เช่น
    งานพืชสวนโลกเฉลิมพระเกียรติฯราชพฤกษ์ 2549 งานกีฬาซีเกมส์ครั้งที่ 24
    และงานนิทรรศการเฉลิมพระเกียรติเนื่องในโอกาสมหามงคลเฉลิมพระขนม์พรรษา 80 พรรษา
    5 ธันวาคม 2550 เป็นต้น

-   ในปี 2550 บริษัทยังคงสัดส่วนการลงทุนในหุ้นสามัญของบมจ. ซีเอ็ด ยูเคชั่น ในสัดส่วนร้อยละ
    13 ของทุนจดทะเบียนและเรียกชำระแล้ว ซึ่งถือเป็นการลงทุนที่ให้ผลตอบแทนที่ดี
    และก่อให้เกิดผลประโยชน์ร่วมกันจากการพัฒนาและขยายช่องทางการจัดจำหน่ายผลงานของกลุ่มบริษัท
    นอกจากนี้บริษัทยังคาดหวังจะพัฒนาให้เกิดผลประโยชน์ร่วมกันเพิ่มเติมอีกในอนาคต